"Välisilmale" antud intervjuus ütles Eestit külastanud kaitseminister Claus Hjort Frederiksen, et Taanil on plaanis tõsta kaitsekulutusi.
Esmaspäeva õhtul külastasid Tapa sõjaväelinnakut Taani peaminister Lars Løkke Rasmussen ja kaitseminister Frederiksen.
Neile tutvustati NATO lahingugrupi vägesid, mille koosseisus on praegu britid ja 200 Taani sõdurit. Peaminister Rasmussen ütles sõdurite poole pöördudes, et taanlased ei tulnud siia mitte pingeid tõstma, vaid julgeolekut suurendama. Peaminister lisas, et Venemaa peab aru saama, et see, mis toimub Ukrainas ja Krimmis on viga.
"Meie parteid vaidlevad parlamendis praegu, kas peaks tõstma 20 protsendi võrra kaitsekulutusi. See on eesmärk. Taanis on saavutatud poliitiline üksmeel selles, et tuleb tõsta panust riigikaitsesse," kinnitas Taani kaitseminister Frederiksen.
Küsimusele, kui oluline on Taanile missioon Balti piirkonnas, vastas kaitseminister järgnevalt: "Taanlastele on oluline näidata solidaarsust Balti riikidega. Kuulumine NATO liitu annab õigusi, kuid ka kohustusi. Me tunneme, et on meie kohus anda panus stabiilsuse ja rahu tagamisse Baltimaades ning välistada igasuguseid kavatsusi Vene poolelt neid riike ahistada."
Toimetaja: Laur Viirand